Ака́фист Пресвяте́й Богоро́дице в честь ико́ны Ея́ «Отра́да» («Утеше́ние»)[[1]](#footnote-1)

Конда́к 1

Возбра́нных Сил Небе́сных ра́дость и хвале́ние, всего́ же ро́да челове́ча исправле́ние, ублажа́ем Тя, Пречи́стая Де́во Ма́ти, Ты же, на́ше упова́ние еди́ное, низпосли́ душа́м отра́ду благода́тную, да пое́м Тебе́, о́браз ди́вный Твой чту́ще: Ра́дуйся, Бо́жия Ма́ти, све́тлая на́ша Отра́до.

И́кос 1

А́нгелов ли́цы дивя́тся, о́браз афо́нский Твой зря́ще, на не́мже, Пречи́стая Де́во и Ма́ти, от уст нетле́нных руко́ю десно́ю десни́цу Младе́нца отво́диши кро́тко. Что сие́ есть зна́мение о́браза? Мы же рече́м, пою́ще такова́я:

Ра́дуйся, Де́во, Всевы́шняго Ма́ти;

ра́дуйся, ди́вный раю́ благода́ти.

Ра́дуйся, на́ша Отра́до Небе́сная;

ра́дуйся, лю́дем Наде́ждо изве́стная.

Ра́дуйся, о́браз бо Твой спасе́ние возвеща́ет всей земли́;

ра́дуйся, взор бо Твой утеше́ние пребыва́ющим во тли.

Ра́дуйся, све́те Небе́сный, мглу на́ших дний озаря́яй;

ра́дуйся, цве́те нетле́нный, тлен на́ших дел оживля́яй.

Ра́дуйся, Ты бо моли́твы к Сы́ну за мир твори́ши;

ра́дуйся, я́ко в те́плой моли́тве, а́ки свети́льник, гори́ши.

Ра́дуйся, ра́достно Ти восклица́ем;

ра́дуйся, пе́сненно Тя воспева́ем.

Ра́дуйся, Бо́жия Ма́ти, све́тлая на́ша Отра́до.

Конда́к 2

Недоуме́ет ум до́льний та́йны Твоея́ разуме́ти, Пречи́стая Богоблаже́нная Де́во, Ты бо, в ло́но чи́стое де́йствием Ду́ха прии́мши безсе́менно О́тчее Сло́во, Бо́га челове́ком сочета́еши и песнь повелева́еши всем пе́ти: Аллилу́ия.

И́кос 2

Го́ру Афо́нскую, Де́во, Сы́ном Ти да́нную в жре́бий, покро́вом Свои́м осеня́ющи свы́ше, храни́ши ди́вно от бед и напа́стей. Благода́тных ико́н Твои́х чудесы́ оби́тели афо́нския сла́вятся и гла́сы преподо́бными Тя хва́лят:

Ра́дуйся, Де́во, отра́до в печа́лех;

ра́дуйся, Скоропослу́шнице в ско́рбех.

Ра́дуйся, су́щим в пути́ Одиги́трие;

ра́дуйся, хра́мов свяще́нных Врата́рнице.

Ра́дуйся, до́брая Предвозве́стнице уныва́ющим в беде́;

ра́дуйся, ве́рное утеше́ние притека́ющим к Тебе́.

Ра́дуйся, бе́дным бога́тство, елеоно́сная Же́но;

ра́дуйся, чту́щим ака́фист благоволя́щая та́йно.

Ра́дуйся, в ке́ллии ста́рцу ре́кшая «ра́дуйся» чу́дно;

ра́дуйся, живоприе́мная Ма́ти.

Ра́дуйся, Тя бо досто́йно есть пе́ти;

ра́дуйся, Тя бо по до́лгу вси ублажа́ем.

Ра́дуйся, Бо́жия Ма́ти, све́тлая на́ша Отра́до.

Конда́к 3

Е́вину го́рдую пре́лесть Де́вы смире́нное «бу́ди» в оча́х Милосе́рднаго всю упраздня́ет: се Сын Бо́жий Сын Де́вы быва́ет и Бог непристу́пный живе́т с челове́ки, те́мже благода́рственное пе́ние немо́лчными усты́ возсыла́ем: Аллилу́ия.

И́кос 3

Ликостоя́ще над мо́рем, све́том моли́твы сия́ют пред Бо́гом святы́ни Афо́на, и я́ве Бо́жия Ма́тере сла́ва Афо́на святы́я главы́ осеня́ет, к пе́нию на вся́кий час призыва́ющи пусты́нники, Ю́ воспева́ющия:

Ра́дуйся, сла́во пусты́нь вожделе́нных;

ра́дуйся, чу́до высо́т поднебе́сных.

Ра́дуйся, гор и холмо́в осене́ние;

ра́дуйся, скал и стремни́н освяще́ние.

Ра́дуйся, Е́юже открыва́ется путь в Небе́сныя страны́;

ра́дуйся, Е́юже отверза́ется рай нетле́нныя весны́.

Ра́дуйся, кри́не в юдо́ли, благоуха́нная ра́досте;

ра́дуйся, цве́те кра́сный, приснотеку́щая сла́досте.

Ра́дуйся, све́та восто́че, до́лы земли́ озари́вый;

ра́дуйся, жи́зни пото́че, во́ду живу́ю яви́вый.

Ра́дуйся, гла́се немо́лчных моле́ний;

ра́дуйся, щи́те свяще́нных селе́ний.

Ра́дуйся, Бо́жия Ма́ти, све́тлая на́ша Отра́до.

Конда́к 4

О челове́честем ро́де, е́же спасти́ ны, о Де́во, в моли́твах пред Сы́ном Сладча́йшим стои́ши; о Ма́ти, лю́дем блага́я Отра́до, Ты зри́ши бе́здну грехо́в на́ших лю́тых, мы же, в ро́ве истле́ния пове́рженнии, не сме́ем возвести́ очеса́ и воспе́ти: Аллилу́ия.

И́кос 4

Ватопе́дская оби́тель сла́вится о́бразом чу́дным, ему́же есть дре́внее и́мя Отра́да. О нем преда́ние ста́рец блаже́нных храни́т благода́тную ди́вную по́весть, во сла́ву Богоро́дицы Засту́пницы, да слы́шаще сию́, пое́м Пречи́стей:

Ра́дуйся, ми́ра блага́я Отра́до;

ра́дуйся, ве́рным стено́ и огра́до.

Ра́дуйся, чу́до чуде́с несказа́нное;

ра́дуйся, Не́бо небе́с осия́нное.

Ра́дуйся, безмо́лвие лю́бящим кра́ю жела́ний;

ра́дуйся, безмяте́жия и́щущим раю́ жела́нный.

Ра́дуйся, я́ко Тобо́ю вся́ка душа́ ожива́ет;

ра́дуйся, я́ко Тобо́ю ме́ртвенный ум воскреса́ет.

Ра́дуйся, ве́ры горни́ло, и́мже неве́рие та́ет;

ра́дуйся, та́йная си́ло, я́же от тли возставля́ет.

Ра́дуйся, сла́во отше́льников тре́звенных;

ра́дуйся, кре́посте и́ноков бо́дренных.

Ра́дуйся, Бо́жия Ма́ти, све́тлая на́ша Отра́до.

Конда́к 5

Ро́ждшая жизнь всему́ ми́ру, я́вльшая ми́лости бе́здну, о Де́во Пречи́стая, о́ком ясне́йшим зри́ши на́ших печа́лей пучи́ну, слы́шиши гла́сы земны́х воздыха́ний, ско́ро на по́мощь к нам притека́еши, и учи́ши нас пе́ти Всеблаго́му: Аллилу́ия.

И́кос 5

А́лчуще зла́та и кро́ве, де́рзко разбо́йницы с мо́ря оби́тель святу́ю в нощи́ облага́ют, да зело́ зау́тра, врато́м отворе́нным, уби́вше мона́хов, расхи́тят святы́ни. Ты же, неусы́пная Засту́пнице, уде́л Свой защища́еши, да сла́вит Тя:

Ра́дуйся, Ватопе́да отра́до;

ра́дуйся, вра́жиим ко́знем прегра́до.

Ра́дуйся, за́мыслов злых обличе́ние;

ра́дуйся, лю́тых враго́в отраже́ние.

Ра́дуйся, я́ко не усыпа́еши, Свой спаса́ющи уде́л;

ра́дуйся, я́ко отвраща́еши ту́чи смертоно́сных стрел.

Ра́дуйся, кре́посте чту́щих свя́тость ико́н Твои́х чу́дных;

ра́дуйся, сто́лпе пою́щих сла́ву чуде́с Твои́х мно́гих.

Ра́дуйся, кро́тких побе́до и пораже́ние го́рдых;

ра́дуйся, пра́вых защи́то и посрамле́ние лжи́вых.

Ра́дуйся, Ты бо еси́ заблу́ждших корми́ло;

ра́дуйся, Ты бо еси́ моли́твы кади́ло.

Ра́дуйся, Бо́жия Ма́ти, све́тлая на́ша Отра́до.

Конда́к 6

Де́вственный взор Твой, блага́я Ма́ти, пото́ки любве́ и щедро́т излива́ет: Ты нас храни́ши в исхо́дех и вхо́дех, спаса́еши ве́рных на су́ши и в мо́ри, а́ще то́кмо и́скра покая́ния возника́ет в се́рдце, е́же воспева́ти: Аллилу́ия.

И́кос 6

О́бщия моли́твы в час у́тра и́ноцы соверши́вше, отыдо́ша в ке́ллии до Литурги́и, оба́че игу́мен оби́тели, в хра́ме еди́н моля́ся, от ико́ны Твоея́ Отра́ды глас слы́ша: «Врат не отверза́йте днесь». Тре́петом же объя́т сый, си́це ста́рец восклица́ше:

Ра́дуйся, Де́во, я́ко еси́ стра́жа святы́ни;

ра́дуйся, я́ко дом Твой спаса́еши ны́не.

Ра́дуйся, щи́те зау́тра и но́щию;

ра́дуйся, гро́зная си́лою мно́гою.

Ра́дуйся, я́ко милосе́рдием Твои́м щади́ши гре́шныя;

ра́дуйся, я́ко поража́еши востаю́щия на ны си́льныя.

Ра́дуйся, ве́нче наде́жды, знаменова́ние ми́ра;

ра́дуйся, же́зле побе́ды, обетова́ние сла́вы.

Ра́дуйся, чи́стый сапфи́ре, подо́бный виде́нию не́ба;

ра́дуйся, све́тлый престо́ле и колесни́це Царе́ва.

Ра́дуйся, я́ко глас Твой сла́док уши́ма;

ра́дуйся, я́ко о́браз Твой красе́н очи́ма.

Ра́дуйся, Бо́жия Ма́ти, све́тлая на́ша Отра́до.

Конда́к 7

Сын Челове́ческий близ есть, Суд Его́ Стра́шный при две́рех, — веща́ет нам глас богоно́сных Писа́ний, оба́че неради́м о кончи́не, лени́вии су́ще, и гро́зным глаго́лом не вне́млем, вси бо в суете́ пови́ннии во́лею, оба́че с ве́рою и любо́вию к Тебе́, Богома́ти, прибега́юще, вопие́м Бо́гу: Аллилу́ия.

И́кос 7

Тре́петно ста́рец игу́мен к о́бразу взор свой возво́дит и ви́дит: се ли́цы пред ним ожива́ют, и Де́ве гро́зный Младе́нец руко́ю уста́ загражда́ет, глаго́ля: О Ма́ти, не провещава́й, да нака́жутся. Ста́рец же, ужаса́яся, пое́т Пречи́стей та́ко:

Ра́дуйся, Де́во, Влады́чице ми́ра;

ра́дуйся, Не́ба Цари́це блага́я.

Ра́дуйся, я́ко Бо́жий гнев утоля́еши;

ра́дуйся, я́ко гро́зный суд отвраща́еши.

Ра́дуйся, Ма́ти всемилосе́рдная, избавле́ние от бед;

ра́дуйся, по́моще благода́тная, упова́ние душа́м.

Ра́дуйся, Ты бо печа́ли на́ша отго́ниши ско́ро;

ра́дуйся, Ты бо боле́зни гре́шных врачу́еши ди́вно.

Ра́дуйся, я́коже у́тро, свет пролива́ющая ти́хий;

ра́дуйся, я́коже со́лнце, согрева́ющая хла́дныя ду́ши.

Ра́дуйся, чу́дная Отрокови́це;

ра́дуйся, ди́вная Богоневе́сто.

Ра́дуйся, Бо́жия Ма́ти, све́тлая на́ша Отра́до.

Конда́к 8

Единомы́сленно, Де́во, взо́ры к Тебе́ обраща́ем, Ты бо в день воздая́ния нас не оставля́еши; простри́ у́бо нам ще́друю Свою́ ру́ку, грехми́ бо падо́хом до а́дския бе́здны, и кто нас изба́вит от гряду́щих мук, кто же нас утверди́т, во е́же пе́ти: Аллилу́ия.

И́кос 8

Ма́ти отво́дит десни́цу сла́дкаго Сы́на и, ма́ло лице́ отклоня́ющи, ста́рцу глаго́лет: «На сте́ны бра́тия вся да выхо́дит и лю́тых разбо́йников да отража́ет!» Ста́рец же всю бра́тию глаша́ет и, ви́девше вси чу́до, воспева́ют:

Ра́дуйся, Ма́ти блага́я Христо́ва;

ра́дуйся, ти́хой пусты́ни Покро́ве.

Ра́дуйся, а́ще и не ве́мы, ки́ими Тя хвале́бными возвели́чим словесы́;

ра́дуйся, а́ще и не ве́мы, ки́я благода́тныя принесе́м Ти похвалы́.

Ра́дуйся, я́ко Свет преве́чный но́сиши неопали́мо;

ра́дуйся, я́ко Огнь ипоста́сный держи́ши непостижи́мо.

Ра́дуйся, Тя бо и́мамы необори́мую сте́ну;

ра́дуйся, Тя бо вси ве́мы ми́лости ве́лию бе́здну.

ра́дуйся, Херуви́мов честне́йшая;

ра́дуйся, Серафи́мов сла́внейшая.

Ра́дуйся, Бо́жия Ма́ти, све́тлая на́ша Отра́до.

Конда́к 9

И́ов, страда́лец пред Бо́гом, му́дренно нас поуча́ет, глаго́ля: се, благоче́стие — му́дрость и бла́го всем уходя́щим от ми́ра и сла́достный по́двиг моли́твы подъе́мшим, и́мже помога́ет Богоро́дица и в моли́твах укрепля́ет, во е́же зва́ти: Аллилу́ия.

И́кос 9

Ра́достно в хра́ме сем зря́ще спи́сок с ико́ны Отра́ды афо́нских оби́телей дар драгоце́нный, в моли́тве мы́сленно соедини́мся с хвале́бными ли́ки афо́нских отце́в, и́же от го́рных высо́т, превы́ше о́блак су́щих, Пречи́стую нас пе́ти призыва́ют:

Ра́дуйся, стра́н и наро́дов святы́не;

ра́дуйся, всех христиа́н благосты́не.

Ра́дуйся, Огнь во утро́бу прии́мшая;

ра́дуйся, Сло́во по пло́ти яви́вшая.

Ра́дуйся, о́блаче све́та ле́гкий, в мир прине́сший Христа́;

ра́дуйся, ле́ствице, веду́щая от земли́ в Небеса́.

Ра́дуйся, ста́мно ма́нны а́лчущим сла́дкия пи́щи;

ра́дуйся, ча́ше злата́я жа́ждущим но́ваго пи́ва.

Ра́дуйся, ти́хая А́нгелов сла́во;

ра́дуйся, лю́дем блага́я отра́до.

Ра́дуйся, вы́шнее Не́бо, свет озаря́ющее ве́рным;

ра́дуйся, ту́чная ни́во, всем веселя́щая ду́ши.

Ра́дуйся, Бо́жия Ма́ти, све́тлая на́ша Отра́до.

Конда́к 10

Ум к Небеси́ устреми́вше, чу́вства возне́сше над тле́ном, о, коль вожделе́нно спасти́ся от ми́ра, иму́ще еди́но ду́ха стремле́ние к го́рним, еди́ну се́рдца наде́жду на Бо́га. Помога́й нам, Де́во Богоро́дице, и в путь веди́ нас пра́вый, е́же пе́ти: Аллилу́ия.

И́кос 10

О́браз честны́й провожда́я в пу́ть от Афо́на на се́вер в покро́в благода́тный оби́тели но́выя, в зало́г Небе́сныя по́мощи гра́ду, честны́й схимона́х святого́рец веща́ет: Се благослове́ние Влады́чицы! Моли́теся, и ве́руйте, и по́йте:

Ра́дуйся, я́ко еси́ нам покро́в благода́тный;

ра́дуйся, я́ко еси́ нам зало́г упова́ний.

Ра́дуйся, су́щим в беда́х утеше́ние;

ра́дуйся, су́щим в греха́х умиле́ние.

Ра́дуйся, я́ко в час гне́ва Бо́жия укрепля́еши сердца́;

ра́дуйся, я́ко в день испыта́ния умудря́еши умы́.

Ра́дуйся, я́ко злых наве́тов ту́чи от нас отвраща́еши;

ра́дуйся, я́ко в го́ды бе́дствий от поги́бели нас изыма́еши.

Ра́дуйся, я́ко во дни бурь безбо́жных Ты еси́ нам еди́ная при́стань;

ра́дуйся, я́ко мудрова́ний ло́жных на́с избавля́еши при́сно.

Ра́дуйся, в жи́зни нам ти́хая ра́досте;

ра́дуйся, в ве́чности ра́йская сла́во.

Ра́дуйся, Бо́жия Ма́ти, све́тлая на́ша Отра́до.

Конда́к 11

Те́мныя си́лы в ми́ре си́лою и сла́вою владе́ют и све́та Христо́ва позна́ти не мо́гут, но ве́рным то́кмо моли́тва есть си́ла, им сле́зы — зало́г и побе́ды, и сла́вы. О Де́во Ма́ти, да́ждь нам ту́чу сле́зную и бо́дрственный нам ветр возве́й, пою́щим: Аллилу́ия.

И́кос 11

Ра́дость на ли́цах сия́ет, глас вопие́т от Афо́на: Влады́чица ше́ствует к вам, исходи́те, срета́йте Де́ву Небе́с со свеща́ми, срета́йте же па́че Сию́ со слеза́ми ра́дости, любве́ и умиле́ния и пра́зднуйте, и све́тлым гла́сом по́йте:

Ра́дуйся, Киво́те освяще́нный;

ра́дуйся, Престо́ле вознесе́нный.

Ра́дуйся, го́рних чино́в воспева́ние;

ра́дуйся, а́довых си́л трепета́ние.

Ра́дуйся, я́ко еси́ весе́лие челове́ческим сердца́м;

ра́дуйся, я́ко еси́ спасе́ние соврати́вшимся душа́м.

Ра́дуйся, я́ко глас Твой пресла́дкий ве́чную ра́дость веща́ет;

ра́дуйся, я́ко взор Твой прети́хий нам тишину́ обеща́ет.

Ра́дуйся, я́ко Сы́на и Бо́га Ты умоля́еши о лю́дех;

ра́дуйся, я́ко ра́йских черто́гов Ты нам отверза́еши две́ри.

Ра́дуйся, хра́мино Ду́ха Свята́го;

ра́дуйся, ски́ние Бо́га Жива́го.

Ра́дуйся, Бо́жия Ма́ти, све́тлая на́ша Отра́до.

Конда́к 12

А́нгельски днесь воспева́ем песнь благода́тней Мари́и: Сия́ бо есть сла́дость, и рай, и блаже́нство, отра́да в час испыта́ний и гне́ва, наде́жда блаже́нств безконе́чных по сме́рти. Ра́дуйся у́бо, Засту́пнице усе́рдная, и ра́дость подава́й нам пе́ти Бо́гу: Аллилу́ия.

И́кос 12

Да защити́т Богома́ти о́бразом ди́вным Отра́ды моли́твы опло́т — монасты́рь сей и хра́мы, да во век не уга́снет лампа́да пред ли́ком спаси́тельным Де́вы, со́нми же мона́хов гла́сом ра́дости с миря́ны немо́лчно взыва́ют:

Ра́дуйся, хра́ме, светле́йший Сио́на;

ра́дуйся, све́те и сла́во Афо́на.

Ра́дуйся, и́ноков мысль непреста́нная;

ра́дуйся, де́вственных песнь неумо́лчная.

Ра́дуйся, я́ко ро́су утеше́ния посыла́еши во дни;

ра́дуйся, я́ко сле́зы умиле́ния исторга́еши в нощи́.

Ра́дуйся, ди́вное и́мя, чудотворя́щее вта́йне;

ра́дуйся, Бо́жие ми́ро, в мир излия́нное ще́дро.

Ра́дуйся, я́ко Тобо́ю лие́тся нам свет безконе́чный;

ра́дуйся, я́ко с Тобо́ю ве́чно Младе́нец предве́чный.

Ра́дуйся, све́тлосте лю́дем, Тя чту́щим;

ра́дуйся, ра́досте нам, Тя пою́щим.

Ра́дуйся, Бо́жия Ма́ти, све́тлая на́ша Отра́до.

Конда́к 13

О всепречи́стая Де́во, све́тлая на́ша Отра́до, сладча́йшаго Сы́на нетле́нная Ма́ти! От вся́ких бед и скорбе́й огражда́й нас и бу́дущия му́ки изми́ нас, Блага́я, ра́дости же ве́чныя сподо́би нас у го́рняго Престо́ла воспева́ти: Аллилу́ия.

Сей конда́к глаго́лется три́жды.  
И па́ки чте́тся и́кос 1-й, и конда́к 1-й.

Моли́тва

О Пресвята́я Влады́чице Госпоже́ Де́во Богоро́дице, Неве́сто нетле́нная, Ма́ти благослове́нная, све́тлая на́ша Отра́до, вожделе́нное Утеше́ние!

Приими́ ны́не дерзнове́нное и неотсту́пное моле́ние сие́, от гре́шных усте́н и недосто́йных душ Тебе́ приноси́мое пред святы́м и светоза́рным Твои́м о́бразом.

Пощади́ ны, ми́лостивая и милосе́рдная и щедролюби́вая на́ша Засту́пнице, и не преда́ждь нас суду́ и гне́ву Сы́на Твоего́ и Спа́са на́шего, Го́спода Иису́са Христа́, Ему́же без числа́ согреши́хом и пови́нни есмы́ осужде́нию и пра́ведному Его́ изрече́нию, е́же наказа́тися по грехо́м на́шим, превозше́дшим вся́кую ме́ру Его́ долготерпе́ния.

Прини́кни с высо́т Твои́х го́рних, иде́же А́нгели тре́петно сла́вят Тя, и воззри́ на на́шу до́льнюю нищету́: ка́ко обнища́хом ве́рою, ка́ко бе́дствуем наде́ждею и оскуде́хом любо́вию, ка́ко умо́м омрачи́хомся, се́рдцем же и чу́вствы ожесточи́хомся. Уврачу́й нас моли́твою Твое́ю, Де́во Целе́бнице. Возста́ви ны, па́дшия ду́хом, укрепи́ разсла́бленныя умо́м, возбуди́ уны́лыя и отча́янныя, исцели́ боля́щия душе́ю и те́лом.

При́зри на град сей [или́: оби́тель сию́, или́: весь сию́] и пощади́ его́ [или́: ю́], Бо́жий отводя́щи Твои́м предста́тельством гнев. Укроти́ го́рдостная стремле́ния люде́й и богоотсту́пная их шата́ния. Возве́й ти́хое дыха́ние благода́ти Твоея́ на смяте́нныя ду́ши и сокруше́нная сердца́.

Сохрани́ супру́жеству чистоту́, матери́нству честь, де́вству благослове́ние. Низпосли́ под кров жили́щ на́ших освяща́ющий луч боже́ственнаго све́та, да облича́тся дея́ния неподо́бная и устыдя́тся ре́чи ху́льныя, и укротя́тся мы́сли зло́бныя.

О миролюби́вая, бла́гостнейшая и тиша́йшая Де́во Ма́ти, о паде́ниих на́ших скорбя́щая, о спасе́нии на́шем воздыха́ющая! Утоли́ церко́вныя бу́ри, умири́ раско́лы, собери́ расточе́нныя, обрати́ отпа́дшия и всех приведи́ в едине́ние Святы́я Це́ркве, да единоду́шно и единому́дренно сла́вится на земли́, я́коже и на Небеси́, еди́ное святе́йшее и спаси́тельное и́мя Единосу́щныя Тро́ицы, Отца́, и Сы́на, и Свята́го Ду́ха, во ве́ки веко́в. Ами́нь.

*Утвержден Священным Синодом*

*Русской Православной Церкви*

*26.12.2019 (журнал № 163).*

1. Это редкий акафист Богородице перед Её иконой «Отрада и Утешение». С соблюдением греческих акафистных традиций, он написан в начале ХХ века выдающимся церковным композитором и литургистом Порфирием Мироносицким, погибшим в 1932 году во время допроса в НКВД.

   Примечательно, что форма акафиста частично отражает строение Великого Акафиста: все 24 строфы начальными буквами образуют акростих «Ангелов радосте, миру отрадо», подобно тому, как 24 строфы греческого Акафиста следуют 24 буквам греческого алфавита. [↑](#footnote-ref-1)